**Jubilejas gadā Rimi Rīgas maratons piedzīvo lielu dalībnieku interesi – organizatori aicina nekavēties ar reģistrāciju**

Informācija medijiem

Rīgā, 2025. gada 20. februārī

**Rimi Rīgas maratona 35. jubileja raisījusi lielu Latvijas un starptautisko dalībnieku interesi, dažādām skrējiena distancēm līdz februāra vidum reģistrējoties jau teju divas reizes vairāk dalībniekiem nekā pērn šajā pašā laika posmā.**

**Pastiprinātās intereses dēļ īsāko un masveidīgāko distanču – “jubilejas piecīša” jeb 5,8 km un DPD jūdzes – dalībnieki startēs divos viļņos, pirmajā vilnī iekļaujoties visiem tiem dalībniekiem, kas reģistrēsies līdz 28. februārim.**

“Iespēja Rimi Rīgas maratonu izskriet īpašajā 35. jubilejas gadā izrādījusies perfekta ēsma daudziem veselīga dzīvesveida cienītājiem, kuri tieši šogad kustas, skrien, gatavojas un pasākumam maijā reģistrējas krietni vien aktīvāk nekā pērn. Lēšam, ka 2025. gads būs visu laiku populārākais Rimi Rīgas maratons, tādēļ pateicamies visiem, kas jau reģistrējušies jubilejas skrējienam, bet arī pārējos mudinām nekavēties ar reģistrēšanos,” komentē Aigars Nords, Rimi Rīgas maratona organizatoru komandas vadītājs.

Pastiprinātās dalībnieku intereses dēļ īsākās un masveidīgākās distances – “jubilejas piecītis” jeb 5,8 km un DPD jūdze – tiks dalītas divos starta viļņos, pirmajā vilnī iekļaujoties visiem tiem, kas reģistrēsies līdz 28. februārim. Organizatori atgādina, ka 28. februārī mainās reģistrācijas cena, kas kalpo par vēl vienu labu iemeslu, lai reģistrēšanos neatliktu uz pēdējo brīdi.

**Starta laiki pirmajam un otrajam vilnim**

Rimi Rīgas maratona DPD jūdzes pirmais vilnis 17. maijā startēs plkst. 11.00, bet otrais vilnis – plkst. 11.30. DPD jūdzes starts būs pie Nacionālā Mākslas muzeja, bet finišs pie Brīvības pieminekļa.

Rimi Rīgas maratona “jubilejas piecīša” jeb 5,8 km garās distances pirmais vilnis 18. maijā trasē dosies plkst. 14.30, bet otrais vilnis stundu vēlāk – plkst. 15.30. Starts būs Akmens tilta pakājē, bet finišs – 11. novembra krastmalā.

Abās distancēs savs starta koridors būs arī programmas “Iekļaujošs maratons” dalībniekiem, lai cilvēkiem ar kustību un funkcionāliem traucējumiem un viņu asistentiem nodrošinātu drošu startu.

Lēmums par garāko distanču (10 km, 21 km, 42 km) startu dalīšanu viļņos tiks pieņemts, tuvojoties pasākumam, lai gan jau tagad skaidrs, ka arī garo distanču pirmajā vilnī (ja vien dalīšana viļņos garajām distancēm būs nepieciešama, reģistrācijas apjomiem pārsniedzot ierastos), startēs dalībnieki, kas reģistrējušies savlaicīgāk.

Vērienīgie Rimi Rīgas maratona 35. jubilejas skriešanas svētki šogad notiks 17.–18. maijā 11. novembra krastmalā. Vispirms maratona nogali ievadīs Bērnu diena, kas 11. novembra krastmalā pulcēs 10 000 mazo ziķeru, kā arī DPD jūdze (1 609 m), kur uz starta līnijas pie Nacionālā mākslas muzeja stāsies līdz 6 000 dalībnieku. Sacensību otrajā dienā, 18. maijā, trasē dosies maratona, pusmaratona, 10 km un 6 km distanču skrējēji.

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Reģistrācija Rimi Rīgas maratona distancēm**

Rimi Rīgas maratona 35. jubilejas maratona, pusmaratona, 10, 6 kilometru, DPD jūdzes distancei un Bērnu dienai iespējams reģistrēties oficiālajā maratona mājaslapā www.rimirigamarathon.com un, kā jau tradicionāli ierasts – izdevīgāk reģistrēties līdz 28. februārim.

**Par Rimi Rīgas maratonu**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2025. gadā Rimi Rīgas maratons norisināsies 17.-18. maijā, kad pasākuma ietvaros būs iespējams izskrieties maratona, pusmaratona, 10km, 6km, DPD jūdzes (1609m) un Bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 100 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, LIDO, Mēness aptieka, Science in Sport, Klotiņi & Serģis*, LSFP, LVS, *VSK Noskrien, Rīgas meži, Rīgas ūdens* un citi.